


RADVILIŠKIO RAJONO SAVIVALDYBĖS TARYBA

SPRENDIMAS
DĖL RADVILIŠKIO RAJONO SAVIVALDYBĖS ISTORINĖS ATMINTIES ĮAMŽINIMO KOMISIJOS VEIKLOS NUOSTATŲ PATVIRTINIMO

2023 m. birželio 29 d. Nr. T-45
Radviliškis

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu, 22 straipsnio 1 dalimi, Radviliškio rajono savivaldybės tarybos veiklos reglamento, patvirtinto Radviliškio rajono savivaldybės tarybos 2023 m. balandžio 13 d. sprendimo Nr. T-957 „Dėl Radviliškio rajono savivaldybės tarybos veiklos reglamento patvirtinimo“ 1 punktu, 1.7 papunkčiu, 238 punktu, Radviliškio rajono savivaldybės taryba nusprendžia patvirtinti Radviliškio rajono savivaldybės istorinės atminties įamžinimo komisijos veiklos nuostatus (pridedama). 

			 Radviliškio rajono savivaldybės tarybos
     2023 m. birželio 29 d. sprendimu Nr. T-45


RADVILIŠKIO RAJONO SAVIVALDYBĖS ISTORINĖS ATMINTIES ĮAMŽINIMO KOMISIJOS VEIKLOS NUOSTATAI

I SKYRIUS
BENDROSIOS NUOSTATOS

[bookmark: _Hlk137197988]1. Radviliškio rajono savivaldybės (toliau – Savivaldybė) istorinės atminties įamžinimo komisijos (toliau – komisija) veiklos nuostatai (toliau – nuostatai) nustato komisijos sudėtį, funkcijas, teises ir darbo organizavimo tvarką. 
2. Komisija sudaroma Savivaldybės tarybos (toliau – Taryba) sprendimu Tarybos kadencijos laikui. 
3. Komisija sudaroma iš dešimties narių, kurie skiriami iš Tarybos (1 atstovas),  Tarybos sekretoriato (1 atstovas), Savivaldybės administracijos (5 atstovai), visuomenės atstovų (1 atstovas), Savivaldybės biudžetinių ar viešųjų įstaigų (2 atstovai).
4. Komisijos sprendimai yra privalomi rengiant Tarybos sprendimų projektus istorinės atminties įamžinimo Savivaldybėje klausimais ir yra rekomendaciniai Tarybai.
5. Komisija savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Civiliniu kodeksu ir kitais Lietuvos Respublikos teisės aktais, Tarybos veiklos reglamentu ir šiais nuostatais.

II SKYRIUS
KOMISIJOS FUNKCIJOS IR TEISĖS

6. Komisija:
6.1. svarsto istorinės atminties išsaugojimo ir įamžinimo Savivaldybėje klausimus ir nagrinėja įvairias su tuo susijusias iniciatyvas bei teikia Tarybai rekomendacijas dėl atitinkamų sprendimų priėmimo;
6.2. esant poreikiui pati inicijuoja atitinkamų klausimų, susijusių su istorinės atminties išsaugojimu ir įamžinimu Savivaldybėje svarstymą;
6.3. nagrinėja ir svarsto gautus juridinių ir fizinių asmenų siūlymus istorinės atminties išsaugojimo ir įamžinimo savivaldybėje klausimais, informuoja apie svarstymo rezultatus;
6.4. teikia rekomendacijas Tarybai istorinės atminties įamžinimo klausimais: gatvių, aikščių, pastatų ir kt. pavadinimų suteikimo ar keitimo, paminklų, skulptūrų statymo, atminimo lentų įrengimo ir kt. 
6.5. esant poreikiui teikia rekomendacijas dėl komisijos nuostatų pakeitimo.
7. Komisija, atlikdama jai pavestas funkcijas, turi teisę:
7.1. gauti informaciją iš visų Savivaldybės kontroliuojamų įmonių, biudžetinių įstaigų ir viešųjų įstaigų, kurių steigėja yra Savivaldybė, reikalingą komisijos funkcijų vykdymui;
7.2. organizuoti gyventojų apklausą, rengti susitikimus, siekiant sužinoti jų nuomonę nagrinėjamu klausimu;
7.3. kviesti į savo posėdžius Savivaldybės administracijos darbuotojus, Savivaldybės kontroliuojamų įmonių, biudžetinių įstaigų ir viešųjų įstaigų, kurių steigėja yra Savivaldybė, vadovus ir atsakingus darbuotojus, specialistus bei kitus asmenis, galinčius padėti komisijai priimti sprendimus;
7.4. teikti pranešimus raštu ir žodžiu Tarybos nariams dėl priimtų komisijos sprendimų.
	 

III. SKYRIUS
KOMISIJOS DARBO ORGANIZAVIMAS

8. Komisijos darbo forma yra posėdis. Komisijos posėdžiai yra atviri, bet komisijos sprendimu komisija gali rengti uždarą posėdį ar posėdžio dalį.
9. Komisijos posėdžiai organizuojami pagal poreikį.
10. Komisijos posėdžiui vadovauja komisijos pirmininkas, jo nesant – komisijos pirmininko pavaduotojas.
11. Komisijos pirmininkas ar jo pavedimu komisijos sekretorius šaukia komisijos posėdžius, rengia jų darbotvarkes, praneša apie posėdžio laiką ir parengtus svarstyti klausimus visiems komisijos nariams ne vėliau kaip prieš tris dienas iki posėdžio, kartu pateikdamas svarstymo medžiagą.
12. Komisijos posėdis yra teisėtas ir komisija gali priimti sprendimus, jeigu jame dalyvauja ne mažiau kaip pusė komisijos narių.
13. Esant objektyvioms ar nenumatytoms aplinkybėms, Komisijos posėdžiai gali būti organizuojami nuotoliniu būdu atitinkamomis ryšio priemonėmis.
14. Komisijos sprendimai priimami atviru balsavimu paprasta posėdyje dalyvaujančių narių balsų dauguma, o jei balsai ,,už“ ir ,,prieš“ pasiskirsto po lygiai, sprendimą lemia pirmininko balsas.
15. Komisijos narys, įskaitant komisijos pirmininką, pirmininko pavaduotoją ir sekretorių, posėdyje turi tik vieną balsą. 
16. Komisijos nariai gali balsuoti raštu. Komisijos narys turi teisę balsuoti raštu dėl iš anksto paskelbto posėdžio darbotvarkės klausimo ir suformuluoto sprendimo projekto ir pateikti savo sprendimą ne vėliau kaip iki posėdžio pradžios komisijos sekretoriui, informaciją atsiųsdamas el. paštu. Komisijos pirmininkas posėdyje pagarsina komisijos nario raštu pateiktą balsavimą. Komisijos nario balsavimas raštu yra įskaitomas į  komisijos posėdžio kvorumą ir posėdžio rezultatus. Posėdžio protokole pažymima, kad atitinkamas komisijos narys balsavo raštu.
17. Komisijos narys neturi teisės balsuoti svarstomu klausimu, jeigu jis ar jo artimi asmenys (tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai, sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat sutuoktinio, sugyventinio, partnerio, kai partnerystė įregistruota įstatymų nustatyta tvarka, vaikai, vaikų, brolių, seserų, vaikaičių sutuoktiniai, sugyventiniai partneriai, kai partnerystė įregistruota įstatymų nustatyta tvarka) yra asmeniškai suinteresuoti sprendimo rezultatais. Tokiu atveju prieš klausimo svarstymą komisijos narys privalo informuoti komisiją apie nusišalinimą nuo klausimo nagrinėjimo ir sprendimo priėmimo. Tokiu atveju jis neįskaitomas į komisijos narių, dalyvaujančių posėdyje svarstomu klausimu, skaičių ir kvorumą. 
18. Posėdžio metu gali būti daromas garso įrašas. Jei daromas garso įrašas, jis pridedamas prie posėdžio protokolo. Posėdžio protokolas parengiamas per 3 (tris) darbo dienas nuo posėdžio dienos. Komisijos sprendimai įforminami protokolu, kurį pasirašo komisijos pirmininkas, komisijos sekretorius, kuris turi balsavimo teisę ir yra komisijos narys, ir visi posėdyje dalyvavę komisijos nariai. 
[bookmark: _Hlk137197903]19. Komisijos nario reikalavimu atskiroji jo nuomonė svarstomu klausimu turi būti įrašyta posėdžio protokole.
20. Komisijos pirmininkas, pirmininko pavaduotojas, nariai ir sekretorius prieš pradėdami veiklą komisijoje turi raštu įsipareigoti saugoti konfidencialią informaciją, pasirašydami Konfidencialumo pasižadėjimą, pasirašyti nešališkumo deklaracijas dėl objektyvių sprendimų priėmimo.
21. Komisija savo sprendimus su reikalinga medžiaga pateikia Savivaldybės merui. 
22. Tarybos sprendimų projektus, susijusius su komisijos priimtu protokoliniu sprendimu ruošia Savivaldybės administracija, o Tarybai svarstyti teikia Savivaldybės meras.
23. Komisija turi teisę parengti pranešimą svarstytu klausimu Tarybos nariams. Tarybos nariams pranešimą raštu ar žodžiu pateikia komisijos pirmininkas ar jo įgaliotas komisijos narys. Komisijos pirmininkas ar kitas įgaliotas komisijos narys turi teisę teikti paaiškinimus Tarybos posėdžio metu, jei Tarybos nariams iškyla klausimų susijusių su svarstomu klausimu, dėl kurio priimtas komisijos sprendimas.
24. Komisijos posėdžiams patalpas bei reikiamą įrangą ir priemones Radviliškio rajono savivaldybės administracija.
25. Komisijos sekretorius techniškai aptarnauja komisiją: registruoja komisijos posėdžio dalyvius, protokoluoja posėdžius ir tvarko dokumentus, susijusius su komisijos posėdžiu. Dokumentai saugomi Savivaldybės administracijoje teisės aktuose nustatyta tvarka.

IV SKYRIUS
BAIGIAMOSIOS NUOSTATOS
 
26. Komisijos nariai, pažeidę Lietuvos Respublikos teisės aktus ir šiuos veiklos nuostatus, vykdydami savo funkcijas, atsako Lietuvos Respublikos įstatymų ir kitų teisės aktų nustatyta tvarka.
27.  Tai, kas nereglamentuota šiuose nuostatuose, sprendžiama taip, kaip numatyta Lietuvos Respublikos teisės aktuose arba komisijos narių bendru sutarimu.
28. Komisijos nuostatai keičiami, naikinami ar stabdomas jų galiojimas Tarybos sprendimu.
_______________________

